** ŠKOLSKÝ PORIADOK**

**Súkromné centrum voľného času TK Deep**

**M. Haľamovej 21, 036 01 Martin**

**-------------------------------------------------------------------------------------------------**

Školský poriadok vychádza zo Zákona o výchove a vzdelávaní č. 245/2008 Z.z. a z Deklarácie práv dieťaťa a Listiny základných práv a slobôd vo vzťahu k účastníkom činnosti centra, vychovávateľom a ostatným zamestnancom Súkromného centra voľného času TK Deep, ďalej len SCVČ. Centrum usmerňuje rozvoj záujmov detí a ostatných osôb, utvára, vytvára podmienky na rozvíjanie a zdokonaľovanie ich praktických zručností, podieľa sa na formovaní návykov užitočného využívania voľného času. Zabezpečuje prostredníctvom neformálneho vzdelávania, outdoorových aktivít osobnostný rozvoj detí, mládeže a ostatných členov SCVČ. Je výchovno - vzdelávacím zariadením s celoročnou prevádzkou.

Členstvo v záujmovej činnosti vzniká dobrovoľným prihlásením sa za člena záujmového útvaru SCVČ TK Deep (odovzdaním riadne vyplnenej prihlášky a uhradením členského poplatku) , ktorým sa zaväzuje riadne dochádzať na záujmovú činnosť. Je povinný riadiť sa pokynmi pedagogického pracovníka, externého pracovníka a školským poriadkom SCVČ. V záujme naplnenia práva na kvalitne využitý voľný čas Centrum zabezpečí svoju prevádzku, organizáciu činnosti členov a podmienky pre optimálne medziľudské vzťahy tak, aby čas strávený v SCVČ bol efektívne využitý z hľadiska neformálneho vzdelávania.

**Všeobecné ustanovenia**

1. Výchovno-vzdelávací proces sa riadi platným rozvrhom hodín, ktorý je povinný rešpektovať každý člen záujmového útvaru a každý pedagogický pracovník.
2. Priama výchovná činnosť v  SCVČ prebieha v doobedných hodinách počas pracovných dní. Počas voľných dní podľa potreby a rozvrhu hodín.
3. Člen záujmového útvaru minimálne 5 minút pred konaním činnosti je povinný sa nachádzať v priestoroch, kde sa činnosť koná. Činnosť prebieha podľa rozvrhu hodín, jedna vyučovacia hodina v v SCVČ trvá 60 minút. Prestávky v činnosti stanovuje individuálne podľa náročnosti záujmovej činnosti vedúci záujmového útvaru.
4. Záujmová činnosť sa začína 15. septembra a končí v mesiaci jún v príslušnom školskom roku.
5. Na jednorazových podujatiach sa činnosť SCVČ realizuje podľa vopred schváleného organizačného zabezpečenia vo vopred stanovenom termíne a čase pre deti , mládež a širokú verejnosť.
6. Súťaže a podujatia SCVČ sa realizujú podľa schválených propozícií v daných termínoch a dohodnutom čase pre účastníkov riadne prihlásených.
7. Činnosť počas školských prázdnin je realizovaná formou denných, pobytových a prímestských letných táborov, ktoré sa konajú podľa vopred schválených rámcových plánov pri dodržaní stanovenej kapacity a Vyhlášky č. 526/2007 Z.z. o požiadavkách na zotavovacie podujatia. Činnosť počas prázdnin je od 7:30 do 16.00 hodiny.
8. Výchovno-vzdelávací proces je vykonávaný v priestoroch TK Deep , v telocvičniach ZŠ a SŠ, na ihriskách, v športových areáloch, vo voľnej prírode a podobne.
9. Na záujmovú činnosť používa žiak primerané oblečenie a obuv podľa požiadaviek BOZP a vedúceho záujmového útvaru.
10. Za bezpečnosť žiaka počas vzdelávacej činnosti záujmového útvaru zodpovedá vedúci záujmového útvaru.
11. Pri výletoch a exkurziách vykonáva pedagogický dozor do počtu 15 účastníkov 1 pedagogický zamestnanec, vedúci záujmového útvaru, ak je tento počet prekročený je zabezpečená ďalšia účasť plnoletej osoby.

**Práva a povinnosti člena SCVČ a jeho zákonného zástupcu**

***Člen SCVČ má právo***

1. na rovnoprávny prístup ku vzdelaniu,
2. na individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom školským zákonom,
3. na úctu k jeho vierovyznaniu, svetonázoru, národnostnej a etnickej príslušnosti,
4. na poskytovanie poradenstva a služieb spojených s výchovou a vzdelaním,
5. na výchovu a vzdelanie v bezpečnom a hygienicky vyhovujúcom prostredí,
6. organizáciu výchovy a vzdelania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
7. na úctu k svojej osobe a na zabezpečenie ochrany proti fyzickému, psychickému a sexuálnemu násiliu,
8. na informácie týkajúce sa jeho osoby a jeho výchovno - vzdelávacích výsledkov,
9. člen SCVČ nesmie byť v súvislosti s výkonom svojich práv postihovaný za to, že podá na iného člena SCVČ, pedagogického zamestnanca alebo iného zamestnanca SCVČ sťažnosť, žalobu alebo návrh na začatie trestného stíhania

***Člen SCVČ je povinný***

1. neobmedzovať svojim konaním práva ostatných osôb zúčastňujúcich sa výchovy a vzdelávania,
2. dodržiavať školský poriadok SCVČ a ďalšie vnútorné predpisy SCVČ,  
   chrániť pred poškodením majetok SCVČ a majetok, ktorý SCVČ využíva na výchovu a vzdelávanie,
3. chrániť pred poškodením učebnice a učebné pomôcky, ktoré im boli bezplatne zapožičané,
4. pravidelne sa zúčastňovať na výchove a vzdelávaní a riadne sa vzdelávať,
5. konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní,
6. ctiť si ľudskú dôstojnosť svojich spolužiakov a zamestnancov SCVČ,  
   rešpektovať pokyny zamestnancov SCVČ, ktoré sú v súlade so všeobecne záväznými predpismi, vnútornými predpismi SCVČ a dobrými mravmi,
7. stratu alebo krádež ihneď hlásiť vedúcemu záujmového útvaru,
8. správať sa zdvorilo ku všetkým zamestnancom SCVČ, pri stretnutí ich pozdraviť „Dobrý deň“. Úradné oslovenie je pán a pani.
9. žiakom je zakázané nosiť do SCVČ cenné veci a väčšiu sumu peňazí.

***Pravidlá správania sa člena SCVČ***

1. člen SCVČ sa musí v školskom zariadení správať slušne, dbať na pokyny zamestnancov a vedúcich záujmových útvarov a dodržiavať školský poriadok,
2. člen SCVČ sa musí správať slušne aj mimo výchovno-vzdelávacieho procesu, a to aj počas voľných dní a prázdnin tak, aby neporušoval zásady spolunažívania a spoločenské normy správania
3. člen SCVČ musí byť v školskom zariadení vhodne, čisto a bez výstredností oblečený a upravený,
4. člen SCVČ musí chrániť školský materiál a pomôcky používané pri výchovno-vzdelávacom procese, udržiavať v poriadku a v čistote triedu a ostatné školské priestory,
5. člen SCVČ musí chrániť svoje zdravie a zdravie spolužiakov, nesmie vykonávať činnosti zdraviu škodlivé, najmä fajčenie, pitie alkoholických nápojov, požívanie zdraviu škodlivých látok,
6. člen SCVČ nesmie nosiť do školského zariadenia predmety ohrozujúce vlastné zdravie a zdravie ostatných členov SCVČ , pedagogických zamestnancov a vedúcich záujmových útvarov.
7. počas letných denných a pobytových táborov je dieťa - účastník tábora povinný riadiť sa pokynmi vedúcich tábora, animárov a zamestnancov zodpovedných za prevádzku tábora, dodržiavať zásady BOZP, o ktorých bol na začiatku tábora poučený, správať sa tak, aby nenarúšal priebeh a program tábora, aby neubližoval fyzicky aj slovne ostatným účastníkom tábora a neporušoval zásady dobrých mravov.

***Pravidlá vzájomných vzťahov a vzťahov s pedagogickými   
zamestnancami a ďalšími zamestnancami SCVČ***

Člen ZÚ je povinný v záujmovom útvare sa správať slušne k zamestnancom CVČ aj k ostatným členom ZÚ, nenarúšať činnosť ZÚ. K riaditeľovi CVČ a k vedúcim ZÚ sa správať zdvorilo, pri stretnutí ich pozdraviť. Pri komunikácii s dospelými, ale aj s ostatnými členmi ZÚ dodržiavať pravidlá slušného správania. V záujmovom útvare aktívne spolupracovať s vedúcim ZÚ, nevyrušovať a nerozptyľovať pozornosť ostaných členov ZÚ.

1. člen ZÚ rešpektuje pokyny všetkých zamestnancov SCVČ
2. zamestnanci SCVČ rešpektujú dôstojnosť žiaka.
3. výkon práv a povinností vyplývajúcich zo školského poriadku musí byť v súlade s dobrými mravmi. Nikto nesmie tieto práva a povinnosti zneužívať na škodu druhého.
4. Člen ZÚ nesmie byť v súvislosti s výkonom svojich práv postihovaný za to, že podá na iného člena ZÚ, pedagogického zamestnanca či zamestnanca SCVČ sťažnosť.
5. výkonom práv začleneného člena ZÚ so ŠVVP nemôžu byť obmedzené práva ostatných členov ZÚ , ktorí sú účastníkmi výchovy a vzdelávania (§ 29 ods. 11 zákona č. 245/2008 Z. z.)
6. každý zamestnanec SCVČ sleduje správanie členov ZÚ s cieľom nepripustiť, prípadne odhaliť sociálnopatologické javy v správaní žiakov, napr. šikanovanie žiakov, prechovávanie drog, poškodzovanie školského majetku a pod.

***Opatrenia proti porušeniu školského poriadku***

Opatrenie na posilnenie disciplíny žiaka sa ukladá po objektívnom prešetrení za závažné alebo opakované previnenie proti školskému poriadku SCVČ. Podľa závažnosti previnenia sa ukladá niektoré z opatrení, najmä napomenutie alebo pokarhanie od vedúceho záujmového útvaru (príp. vedúceho tábora), pokarhanie od riaditeľa, predvolanie rodiča. O pohovore s rodičom sa vedie písomný záznam.

V prípade hrubého porušenie zásad BOZP, sústavného neuposlúchnutia vedúceho záujmového útvaru alebo vedúceho tábora, nevhodného správania sa, fyzického ubližovania ostatným účastníkom tábora, má vedúci záujmového útvaru, denného alebo pobytového tábora povinnosť oznámiť túto skutočnosť riaditeľovi SCVČ, rodičom člena SCVČ a následne má riaditeľ SCVČ právo po konzultácii s rodičmi dieťa resp. člena SCVČ z tábora alebo zo záujmového útvaru vylúčiť.

V prípade, že ide o člena SCVČ s poruchou správania, učenia alebo inou poruchou, je rodič povinný túto skutočnosť oznámiť v SCVČ. V tomto prípade sa výchovno-vzdelávacieho procesu môže zúčastňovať s členom SCVČ aj osobný asistent alebo mu bude pridelený asistent počas výchovno-vzdelávacieho procesu, ak SCVČ takéhoto asitenta má k dispozícii.

***Zákonný zástupca dieťaťa alebo člena SCVČ má právo:***

1. žiadať, aby sa v rámci výchovy a vzdelávania v SCVČ poskytovali členom SCVČ informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa školského zákona
2. oboznámiť sa s výchovno-vzdelávacím programom SCVČ a školským poriadkom,
3. byť informovaný o výchovno-vzdelávacích výsledkoch svojho dieťaťa,
4. na poskytnutie poradenských služieb vo výchove a vzdelaní svojho dieťaťa,
5. zúčastňovať sa výchovy a vzdelávania po predchádzajúcom súhlase riaditeľa SCVČ,
6. byť informovaný o správaní sa svojho dieťaťa počas výchovno-vzdelávacieho procesu

***Zákonný zástupca dieťaťa alebo člena SCVČ je povinný:***

1. vytvoriť pre dieťa podmienky na prípravu na výchovu a zmysluplné trávenie voľného času v školskom zariadení,
2. dodržiavať podmienky výchovno-vzdelávacieho procesu svojho dieťaťa určené školským poriadkom,
3. dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
4. informovať SCVČ o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,
5. nahradiť škodu, ktorú žiak zavinil,
6. oznámiť bez zbytočného odkladu príčinu neprítomnosti dieťaťa alebo žiaka, ak sa nemôže zúčastniť na výchove a vzdelávaní v škole.
7. nezdržiavať sa v triede počas vyučovania, nerušiť výučbu bez odôvodnenia, výnimkou sú dohodnuté konzultácie s vedúcim záujmového útvaru

**Ukončenie členstva v SCVČ**

***Vznik členstva***

Členom záujmového útvaru v príslušnom školskom roku sa môže stať dieťa a mladý človek vo veku do 30 rokov, prípadne dospelý na základe odovzdania riadne vyplnenej žiadosti o prijatie do konkrétneho záujmového útvaru – krúžku a uhradení členského poplatku podľa príspevkového poriadku SCVČ o výške príspevku.

***Zánik členstva***

Riaditeľ Centra môže ukončiť členstvo plnoletému členovi SCVČ

1. na jeho vlastnú žiadosť alebo na žiadosť jeho zákonného zástupcu odovzdaním riadne vypísanej odhlášky
2. po neuhradení členského poplatku
3. vylúčením člena SCVČ pre závažné porušenie školského poriadku SCVČ

Opatrenia vo výchove

1. pochvala vedúcim ZÚ:

* za výborné výsledky
* za vzornú dochádzku
* za príkladné slušné správanie. Udeľuje sa slovne, spravidla na hodine záujmového útvaru.

1. pochvala riaditeľom Centra:

* za úspešnú reprezentáciu ( na návrh vedúceho ZÚ ) Udeľuje sa písomne, spravidla na konci školského roku.

c) napomenutie vedúcim ZÚ a podmienečné vylúčenie z činnosti: (ukladá riaditeľ Centra na návrh vedúceho ZÚ )

* za závažné porušovanie školského poriadku (alkohol, drogy, omamné látky, šikanovanie
* za čin, za ktorý bol účastník činnosti trestne stíhaný a právoplatne odsúdený

Všetky opatrenia vo výchove, ktoré budú udelené neplnoletým žiakom oznámi riaditeľ SCVČ ich zákonným zástupcom.

**Členské poplatky**

V školskom roku 2024/2025 sú poplatky za výučbu v SCVČ nasledovné:

1. ***mesačný poplatok v SCVČ v kamenej budove Deep Dance Centra je 5 €***
2. ***mesačné poplatky SCVČ dodatočne prihlásených žiakov*** (po 15.9. aktuálneho roka) a žiakov, ktorí nedávajú súhlas na dotáciu SCVČ TK Deep je ***10 € v kamennej budove***
3. v jednotlivých záujmových útvaroch s miestom konania mimo budovy Deep Dance Centra, ul. M. Haľamovej 21, Martin je školné je **0 €**

\*Prevádzku a podrobnosti upravuje **Prevádzkový poriadok** SCVČ TK Deep

( príloha č. 4 k Výchovnému programu ).

\*\* Podmienky na zaistenie bezpečnosti a ochrany zdravia detí a žiakov a ich ochrany pred sociálnopatologickými javmi, diskrimináciou alebo násilím upravuje **Vnútorný poriadok školy** ( príloha č. 7 k Výchovnému programu)

V Martine 2. 9. 2024

............................................. ................................................

Mgr. Andrea Cibulová

poverená riaditeľka SCVČ Miroslav Frolo – zriaďovateľ

Dodatok č. 1

k školskému poriadku

Súkromného centra voľného času Tanečného klubu Deep,

M. Haľamovej 21, 03601 Martin

**ŠTANDARDY DODRŽIAVANIA ZÁKAZU**

**SEGREGÁCIE**

**VO VÝCHOVE A VZDELÁVANÍ**

školský rok 2024/2025

**Všeobecná časť**

Pri dodržiavaní zákazu segregácie vo výchove a vzdelávaní škola a školské zariadenie postupuje podľa Štandardov dodržiavania zákazu segregácie vo výchove a vzdelávaní (ďalej len „Štandardy“), ktoré vydáva MŠVVaM SR a ich znenie je súčasťou dodatku školského poriadku.

Štandardy sú **základné pravidlá, princípy a postupy predchádzania a eliminácie segregácie vo výchove a vzdelávaní. Ich uplatňovanie prispieva k dodržiavaniu princípov výchovy a vzdelávania podľa školského zákona v školách a školských zariadeniach.** Vychádzajú z ustanovení Dohovoru o právach dieťaťa:

Článok 2 ods. 1: Zabezpečiť práva ustanovené týmto Dohovorom každému dieťaťu nachádzajúcemu sa pod ich jurisdikciou bez akejkoľvek diskriminácie podľa rasy, farby pleti, pohlavia, jazyka, náboženstva, politického alebo iného zmýšľania, národnostného, etnického alebo sociálneho pôvodu, majetku, telesnej alebo duševnej nespôsobilosti, rodu a iného postavenia dieťaťa alebo jeho rodičov alebo zákonných zástupcov.

Článok 2 ods. 2: Urobiť potrebné opatrenia na to, aby bolo dieťa chránené pred všetkými formami diskriminácie alebo trestania, ktoré vyplývajú z postavenia, činnosti, vyjadrených názorov alebo presvedčenia jeho rodičov, zákonných zástupcov alebo členov rodiny.

Článok 3 ods. 1: Záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi.

Článok 29 ods. 1: Výchova a vzdelávanie dieťaťa má smerovať k:

**a)** rozvoju osobnosti dieťaťa, jeho jedinečných daností a duševných a fyzických schopností v ich najvyššej možnej miere;

**b)** rozvíjaniu úcty k ľudským právam a základným slobodám a k zásadám zakotveným v Charte Organizácie Spojených národov;

**c) rozvíjaniu úcty k rodičom, k vlastnej kultúrnej, jazykovej a hodnotovej identite a k hodnotám krajiny, v ktorej dieťa** žije i k hodnotám krajiny svojho pôvodu a k iným kultúram

**d) príprave dieťaťa na zodpovedný život v slobodnej spoločnosti v duchu porozumenia, mieru, znášanlivosti, rovnosti** pohlaví a priateľstva medzi všetkými národmi, etnickými, národnostnými a náboženskými skupinami a osobami domorodého pôvodu;

**e) rozvíjaniu úcty k prírodnému prostrediu.”1**

Štandardy dodržiavania zákazu segregácie sú rozpracovaním a realizáciou praktickej časti Metodickej príručky desegregácie vo výchove a vzdelávaní2.

Štandardy v prepojení na metodickú príručku napomáhajú naplneniu princípu „zákazu všetkých foriem diskriminácie a obzvlášť segregácie“3. Segregáciu vo výchove a vzdelávaní definuje školský zákon nasledovne: „konanie alebo opomenutie konania, ktoré je v rozpore so zásadou rovnakého zaobchádzania podľa osobitného predpisu2a) a v dôsledku ktorého dochádza alebo by mohlo dôjsť k priestorovému, organizačnému alebo sociálnemu vylúčeniu skupiny detí a žiakov alebo účastníkov výchovy a vzdelávania alebo k ich oddelenému vzdelávaniu okrem vzdelávania poskytovaného v súlade s medzinárodnou zmluvou, ktorou je Slovenská republika viazaná2b) pri uplatňovaní práv národnostných menšín na výchovu a vzdelanie v jazyku príslušnej národnostnej menšiny a pri vytváraní podmienok na vzdelávanie detí so zdravotným znevýhodnením alebo nadaním a žiakov so zdravotným znevýhodnením alebo s nadaním so zohľadnením ich vôle a záujmov a vôle a záujmov ich zákonných zástupcov, ak je účasť na takom vzdelávaní voliteľná a zodpovedá úprave podmienok výchovy a vzdelávania podľa tohto zákona, osobitne pre výchovu a vzdelávanie na rovnakom stupni vzdelania.“4

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 Dohovor o právach dieťaťa (OSN, 1989) In Oznámenie Ministerstva zahraničných vecí Slovenskej republiky č. 104/1991 Z. z.

2 Metodická príručka desegregácie vo výchove a vzdelávaní (MŠVVaŠ SR, 2023)

3 § 3 písm. f) zákona č. 245/2008 Z. z. (školský zákon)

4 § 2 písm. ai) zákona č. 245/2008 Z. z. (školský zákon) – účinnosť nadobúda 1. 1. 2025. Poznámky pod čiarou k odkazom 2a a 2b znejú: „2a) Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov. 2b) Dohovor proti diskriminácii vo vzdelávaní (Oznámenie Ministerstva zahraničných vecí a európskych záležitostí Slovenskej republiky č. 276/2024 Z. z.).Dohovor o právach osôb so zdravotným postihnutím (Oznámenie Ministerstva zahraničných vecí Slovenskej republiky č. 317/2010 Z. z.).“

Štandardy dodržiavania zákazu segregácie vo výchove a vzdelávaní sa týkajú všetkých oblastí, ktoré upravuje školský poriadok podľa školského zákona (Zákon č. 245/2008 Z. z., § 153 ods. 1):

▪ výkon práv a povinností žiakov a ich zákonných zástupcov v škole, pravidlá vzájomných vzťahov a vzťahov s

pedagogickými zamestnancami a ďalšími zamestnancami školy,

▪ prevádzka a vnútorný režim školy,

▪ podmienky na zaistenie bezpečnosti a ochrany zdravia detí a žiakov a ich ochrany pred sociálnopatologickými javmi, diskrimináciou alebo násilím,

▪ podmienky nakladania s majetkom, ktorý škola alebo školské zariadenie spravuje, ak tak rozhodne zriaďovateľ.

Štandardy dodržiavania zákazu segregácie vo výchove a vzdelávaní definujeme ako Štandardy postojov a hodnôt a Štandardy vyplývajúce z definície segregácie vo výchove a vzdelávaní.

**Štandardy postojov a hodnôt**

Základným predpokladom pre úspešné zavedenie štandardov, ktoré zabezpečia proces prevencie, či odstraňovania segregácie vo výchove a vzdelávaní je zásadný posun v oblasti postojového a hodnotového nastavenia, kultivácie verejného diskurzu a medziľudských vzťahov všetkých aktérov vzdelávania, ktorí prichádzajú na pôde škôl do kontaktu so žiakmi a poslucháčmi.

Spoločnosť 21. storočia potrebuje občanov, ktorí majú také hodnoty, postoje, schopnosti, poznanie a kritické myslenie, aby mohli fungovať ako demokratickí a interkultúrne kompetentní občania. Postojové a hodnotové štandardy sú definované na základe kľúčových ukazovateľov (deskriptorov), ktoré boli vytvorené Radou Európy v dokumente Referenčný rámec kompetencií pre demokratickú kultúru5. Deskriptory sú popisy a vysvetlenia týkajúce sa konkrétneho žiadúceho správania všetkých aktérov vo vzdelávaní:

▪ Zaobchádzať so všetkými ľuďmi bez rozdielu s rešpektom,

▪ Vyjadrovať úctu všetkým bez rozdielu a vnímať rozmanitosť ako príležitosť a prínos pre školu pri príprave a realizovaní aktivít výchovno-vzdelávacieho procesu.

▪ Vyjadrovať druhým ľuďom uznanie ako rovnocenným ľudským bytostiam.

▪ Rešpektovať ľudí rôzneho vierovyznania.

▪ Rešpektovať ľudí, ktorí majú odlišné politické názory.

▪ Prejavovať záujem spoznať presvedčenia, hodnoty, tradície a pohľady druhých ľudí na svet.

▪ Dávať priestor druhým ľuďom na vyjadrenie sa.

▪ Preukázať prebratie zodpovednosti za svoje skutky.

▪ Ospravedlniť sa, pokiaľ niekomu ublížim.

▪ Vyjadrovať vôľu a záujem spolupracovať a pracovať s druhými ľuďmi na presadzovaní spoločných záujmov.

**Štandardy vyplývajúce z definície segregácie vo výchove a vzdelávaní:**

▪ Škola a školské zariadenie pri uplatňovaní Štandardov dodržiavania zákazu segregácie vypracuje Plán uplatňovania Štandardov dodržiavania zákazu segregácie vo výchove a vzdelávaní a využíva Metodickú príručku desegregácie vo výchove a vzdelávaní vydanú Ministerstvom školstva, vedy, výskumu a športu SR6.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5 Referenčný rámec kompetencií pre demokratickú kultúru bol vytvorený v roku 2018 Radou Európy, ktorej členským štátom je od roku 1993 aj SR. Pre SR má status odporúčania pri vytváraní vzdelávacích stratégií a metodík na podporu demokratickej kultúry, ľudských práv a sociálnych kompetencií.

1. 6 Metodická príručka desegregácie vo výchove a vzdelávaní (MŠVVaŠ SR, 2023)
2. **a) Štandardy priestorovej desegregácie:**

▪ Do všetkých priestorov školy alebo školského zariadenia, určených pre žiakov alebo poslucháčov, je

1. umožnený rovný (nediskriminačný) prístup všetkým žiakom a poslucháčom. Škola alebo školské zariadenie nemá priestory a budovy vyhradené pre jednotlivé skupiny žiakov vytvorené za účelom ich

vylučovania alebo neprípustného oddeľovania na základe ktoréhokoľvek chráneného dôvodu uvedeného v antidiskriminačnom zákone7.

▪ Škola alebo školské zariadenie v rámci výchovno-vzdelávacieho procesu využíva priestory, ktoré spĺňajú normy stanovené regionálnymi úradmi verejného zdravotníctva, pričom výchovno-vzdelávací proces žiadnej zo skupín neprebieha v priestoroch, ktorých kvalita je výrazne rozdielna oproti iným priestorom.

▪ Ak má škola alebo školské zariadenie v jednotlivých vekových kohortách zastúpenie žiakov rôzneho

etnického, národného alebo sociálneho pôvodu, farby pleti alebo iného chráneného dôvodu podľa

antidiskriminačného zákona, má vytvorené triedy, v ktorých je vyvážené zastúpenie žiakov alebo

poslucháčov týchto skupín.

**b) Štandardy organizačnej desegregácie:**

▪ Škola alebo školské zariadenie má nastavenú organizáciu školského vyučovania a denný program tak, aby nedochádzalo k vylučovaniu a neprípustnému oddeľovaniu niektorej skupiny žiakov a poslucháčov8.

▪ Všetky skupiny žiakov školy a školského zariadenia majú stanovené rovnaké vzdelávacie štandardy, na základe ktorých pedagogickí zamestnanci, odborní zamestnanci a ďalší zamestnanci vytvárajú učebné osnovy školského vzdelávacieho programu. Úpravy je možné realizovať len u žiakov, ktorým to určuje individuálny vzdelávací program9, individuálny učebný plán10 alebo poskytnuté podporné opatrenia11.

▪ Všetky skupiny žiakov a poslucháčov majú umožnený rovný prístup k materiálno-technickému vybaveniu, učebným materiálom a iným vzdelávacím pomôckam výchovno-vzdelávacieho procesu prislúchajúcemu danému ročníku alebo stupňu vzdelávania.

▪ Škola alebo školské zariadenie je povinné využiť všetky dostupné prostriedky, nástroje a metódy, aby umožnila prístup ku vzdelávaniu v maximálnej miere všetkým skupinám žiakov aj v prípade krízových udalostí v škole12. Po ukončení krízovej udalosti je škola povinná realizovať príslušné podporné opatrenia na kompenzáciu prípadných výpadkov vo výchove a vzdelávaní, ktoré nemohli byť v maximálnej miere riešené počas krízovej situácie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7 Chránené dôvody podľa antidiskriminačného zákona sú charakteristiky ľudí, úzko spojené s ich dôstojnosťou a identitou, ktoré nesmú byť zneužité pre neprípustné rozdielne zaobchádzanie s nimi. Sú to: „pohlavie, náboženské vyznanie alebo viera, rasa, príslušnosť k národnosti alebo etnickej skupine, zdravotné postihnutie, vek, sexuálna orientácia, manželský stav a rodinný stav, farba pleti, jazyk, politické alebo iné zmýšľanie, národný alebo sociálny pôvod, majetok, rod alebo iné postavenie alebo dôvod oznámenia kriminality alebo inej protispoločenskej činnosti“ § 2 ods. 1 zákona č. 365/2004 Z. z.

8 § 2 ods. 1 zákona č. 365/2004 Z. z. (antidiskriminačný zákon)

9 § 7a zákona č. 245/2008 Z. z. (školský zákon)

10 § 26 zákona č. 245/2008 Z. z. (školský zákon)

11 § 145a zákona č. 245/2008 Z. z. (školský zákon)

12 Podrobné informácie ku krízovým udalostiam na školách sú dostupné na webovom sídle ministerstva.

**c) Štandardy sociálnej desegregácie**

▪ Škola alebo školské zariadenie využíva potrebné a dostupné inkluzívne podporné opatrenia na podporu sociálneho začlenenia žiakov a poslucháčov a vytváranie pozitívnej podporujúcej sociálnej klímy v škole a školskom zariadení, ktorá prispieva k destigmatizácii a odstraňovaniu stereotypov a predsudkov.

▪ Škola alebo školské zariadenie organizuje a podporuje programy neformálneho vzdelávania a mimoškolské aktivity smerujúce k vytvoreniu priaznivej sociálnej klímy a interkultúrneho porozumenia v rámci školy alebo školského zariadenia, medzi žiakmi ako aj rodičmi.

▪ Škola alebo školské zariadenie prijíma, vzdeláva a vychováva všetky skupiny žiakov a poslucháčov podľa platných právnych predpisov bez vylučovania a neprípustného oddeľovania na základe akéhokoľvek chráneného dôvodu uvedeného v antidiskriminačnom zákone.

▪ V škole alebo školskom zariadení neexistujú procesy, postupy a usporiadania (ani na úrovni tried), ktoré vylučujú alebo neprípustne oddeľujú skupiny žiakov alebo poslucháčov na základe akéhokoľvek chráneného dôvodu uvedeného v antidiskriminačnom zákone.

▪ Škola alebo školské zariadenie umožňuje všetkým skupinám žiakov a poslucháčov, aby sa pre napĺňanie a rozvoj svojho potenciálu zapájali do aktivít a súťaží, ktoré sama organizuje, alebo sú škole a školskému zariadeniu sprostredkované, a aktívne ich k tomu motivuje a podporuje.

▪ Škola alebo školské zariadenie pri hodnotení žiakov alebo poslucháčov nekoná diskriminačne len na základe ich príslušnosti k niektorej sociálnej alebo etnickej skupine alebo iného chráneného dôvodu podľa antidiskriminačného zákona.

**Záverečné ustanovenie**

Prerokované na pedagogickej rade dňa 17.2.2025 s platnosťou odo dňa prerokovania do odvolania.

............................................. ................................................

Mgr. Andrea Cibulová

poverená riaditeľka SCVČ Miroslav Frolo – zriaďovateľ